Document ID: /roh_data/filtered/fineweb-2-filterrobots_roh.jsonl.gz/18221

L’equipa da la chapitala grischuna dat il davos gieu da campiunadi ordaifer a Frauenfeld. Il concurrent direct en il cumbat da relegaziun è Schaffusa che retschaiva Rüti. Era l'equipa da Buchs, ch'è actualmain sin il segund davos plaz, ha dentant anc ina pitschna schanza da far il pass sur il stritg.
Tuttas equipas en la 2. liga interregiunala dattan ils gieus sonda a las 18.00.
Stan actual avant il davos gieu
Cuira 97 u la segund’equipa da Schaffusa? Tge equipa sto far il pass en la 2. liga regiunala? In gieu avant la fin han omaduas equipas 24 puncts sin il conto. Schaffusa ha dentant pli paucs puncts da chasti ed è uschia sur il stritg, Cuira sut il stritg. Ils Grischuns ston uschia gudagnà dapli puncts en il davos gieu da campiunadi che il concurrent direct.
Il gieu da la davosa schanza per Cuira 97
Per il chapitani da Cuira 97, Carlo Bearth èsi cler che els ston simplamain gudagnar ordaifer a Frauenfeld. Nus stuain far noss pensums e lura stuain mirar sch’i tanscha, u betg.
Jau sper che nus vegnin davent cun in egl blau.
La stagiun da primavaira n’è betg stada simpla per Cuira 97, quai conceda Carlo Bearth. Sch’ils resultats na constattan betg, saja tut pli grev. El saja leds, cura che la stagiun saja afin. E natiralmain spera il chapitani che els vegnian anc davent ina giada cun in egl blau.
RR sportissimo